X Privacy & Cookies This site uses cookies. By continuing, you agree to their use. Learn more, including how to control cookies. Got It!

Mainokset

Toisin kuin aiemmilla kausilla, laitan koko kauden yhteenvedon yhteen viestiin. Tässä viestissä on siis sekä sarjojen että seurojen väliset vertailut.

Yleisömääriin ei ole laskettu pudotuspelejä tai karsintoja, ja yleisömäärät on laskettu sarjasta riippuen joko kauden 2018-2019 tai 2019 perusteella.

Listat ovat luonnollisesti vain suuntaa antava, sillä lajien ja seurojen väliset käytänteet vaihtelevat suuresti. Myös erilaisten sarjajärjestelmien vuoksi täysin yhdenveroisten vertailujen tekeminen on mahdotonta.

Suosituimmat suomalaiset palloilusarjat 2019

1. (1.) Liiga 4232

2. (2.) Veikkausliiga 2620

3. (3.) Superpesis 1324

4. (4.) Ykkönen 1128

5. (5.) Korisliiga 873

6. (6.) Mestis 771

7. (7.) Salibandyliiga 661

8. (8.) Mestaruusliiga 583

9. (9.) Naisten Superpesis 522

10. (11.) Ykköspesis 433

11. (12.) Naisten Mestaruusliiga 409

12. (10.) Vaahteraliiga 392

13. (-) Bandyliiga 316

14. (14.) Miesten I Divisioona A 286

15. (-) Naisten Liiga (Jalkapallo) 278

Listan kärkipäässä ei tapahtunut sijoitusten kohdalla suuria muutoksia. Vaahteraliigan yleisökeskiarvon roima putoaminen avasi Ykköspesikselle tien kärkikymmenikköön. Bandyliiga ja jalkapallon Naisten Liiga nousivat viidentoista parhaan joukkoon, joskin jääpallon kohdalla kyse on ihan puhtaasti siitä, ettei vielä kauden 2017-2018 yleisömääriä ollut saatavilla.

Seurojen yleisökeskiarvot 2019

Listauksessa on kaikki yli 500 katsojan yleisökeskiarvon keränneet joukkueet.

Listauksesta tehtyjä huomioita:

Vaahteraliiga putosi seurajoukkuelistalta kokonaan. Vielä viime vuonna kolme joukkuetta keräsi keskimäärin yli 500 katsojaa.

Yli tuhannen katsojan katsojakeskiarvon keräsi 56 joukkuetta, kaksi enemmän kuin vuosi sitten. Yli viidensadan yleisökeskiarvon keräsi puolestaan 105 joukkuetta, mikä on vuoden takaiseen tilanteeseen verrattuna kuusi vähemmän, mutta sama määrä kuin vuonna 2017.

Jääkiekon valta-asema ei ole muuttunut ja Veikkausliiga on entistä tukevammin toisena. Superpesis on edelleen selvästi kolmanneksi suosituin sarja myös seuralistauksessa, mutta väleihin tuntuisi tunkeutuvan entistä enemmän toisten sarjojen seuroja.

Jo totuttuun tapaan toiseksi ja kolmanneksi korkeimman sarjatason ykkösseurat katsojamäärillä mitattuna tulivat jalkapallon puolelta. Ykkösen kärjeksi palasi Veikkausliigasta pudonnut TPS (1881) ja Kakkosen kärkenä jatkoi MP (1212). MP jätti taakseen esimerkiksi Salibandyliigan kärkiseuran.

Naisten joukkueista Porin Pesäkarhut on edelleen ainoa yli tuhanteen katsojaan päässyt joukkue. Viidensadan katsojan rajan rikkoi tänä vuonna seitsemän naisten joukkuetta (4x pesäpallo, 2x lentopallo, 1x jalkapallo), mikä on viime kauteen verrattuna parannus.

Listalle pääsi yhteensä seitsemän eri lajia ja 17 eri sarjaa. Sarjoista KHL on ainoa, joka ei ole suomalainen. Amerikkalainen jalkapallo ja Vaahteraliiga putosivat listalta. Jääpallo ja Bandyliiga, sekä jalkapallon Naisten Liiga puolestaan nousivat listalle.

Kokonaan listalta pudonneista eniten katsojia kaudella 2018 keräsivät sijan 40 paikkeilla majailleet JJK (1234) ja PS Kemi (1209). Ensiksi mainittu haki tällä kaudella vauhtia Kolmosesta, Kemissä puolestaan aloitettiin kokonaan puhtaalta pöydältä. Eniten asetelmiaan itse listalla menetti Ykköspesikseen pudonnut ja 23 sijaa menettänyt Haminan Palloilijat.

Ykköseen noussut MuSa oli puolestaan eniten listan sisällä noussut joukkue noustuaan sijalta 83 sijalle 52. Ura Basket oli puolestaan 754 katsojalla eniten katsojia kerännyt joukkue, joka vuonna 2018 oli listan ulkopuolella.

Koska Myllykoskikin kuuluu Kouvolaan, niin nyt Kouvolassa on kaupungin kokoon suhteutettuna uskomattomat neljä yli tuhannen katsojan yleisökeskiarvon kerännyttä joukkuetta.

Mikäli havaitset listauksella virheitä tai puutteita, voit mainita asiasta kommentteihin tai lähettää viestiä Twitterin välityksellä (@Quethas).